拉布

拉布，又叫冗長演說、冗長辯論，係議員喺議會利用議事程序，延遲或押後一啲佢哋反對嘅議案。呢啲行動包括用拖延動議、特登缺席令到唔夠法定人數開會、陳述一啲超長或冇意義嘅演說。

而議會議長運用權力去中止拉布嘅手法，就稱之為「剪布」。

美國 
喺美國參議院，當一啲少數派唔夠票否決佢哋反對嘅議案時會採用嘅策略。

美國參議院喺1917年加入規程終結辯論，之後再喺1949年、1959年同埋1975年修訂過。而家就需要整個參議院議席五份三人或以上先可以終結辯論。雖然對拉布有咁嘅限制，但拉布依然有機會發生。

加拿大 
2011年6月，加拿大國會，加拿大新民主黨議員發起成 58 鐘頭嘅拉布，103 NDP 議員每人發言 20分鐘再加 10分鐘嘅問答環節，以拖延通過郵務工人復工議案
，NDP 指議案影響集體談判權。最後通過議案。

香港 
香港立法會第一次拉布係喺1999年12月1號，建制派議員為咗通過解散民選嘅市政局同區域市政局嘅草案，由民建聯嘅譚耀宗同埋曾鈺成發起。嗰日，《提供市政服務條例》進行二讀，條例志在解散有民選成分嘅市政局同埋區域市政局。因為部分建制派議員缺席，引致唔夠票數支持議案。建制派同埋當時嘅政制及內地事務局局長孫明揚發起拉布，令到議案要喺第二日先至投票，等之前缺席嘅可以投票。雖然泛民主派譴責拉布，民建聯議員劉江華為行動辯護，佢話「喺一個議會嚟講，係完全可以接受嘅。」 

「“拉布戰”係乜？就係策略。當時打“拉布戰”嘅人，就係想等有一、兩個人頂唔順而離開，咁就成功啦。咁同今日有啲人想速戰速決，喺策略上有乜唔同呢？反過來講，如果有啲人想拖延，等埋兩個人返黎，咁為咗等人返黎而打“拉布戰”，咁又有乜唔同呢？呢個完全係一個策略嘅問題。喺一個議會來講，係完全可以接受嘅
。」

香港立法會第二次拉布係由2009年12月至2010年1月，財務委員會申請廣深港高速鐵路香港段撥款引用過。議員透過不停發問拖延。會議由2009年12月18號開始，再喺2010年1月8、15同16號續會。

第三次拉布係喺2012年5月，由人民力量兩名立法會議員黃毓民同埋陳偉業，喺議案《2012年立法會條例草案》會議裏面，一齊提出一千三百幾條修訂。

第四次拉布係喺2012年10月至2012年12月7號，立法會嘅財務專員會審議長者生活津貼，社民連嘅梁國雄「拉布」，要政府消除「長者生活津貼」嘅資產審查嘅規定。梁國雄話會喺下年嘅《2013年撥款條例草案【修訂】》中拉布。

第五次拉布係喺2013年5月，由人民力量同埋社民連在內嘅三名立法會議員梁國雄、陳偉業、陳志全同埋獨立議員黃毓民，喺議案《2013年撥款條例草案》，要求推動全民退休保障同埋「派錢一萬」，政府話如果立法會唔喺5月15號嘅「死線」前「剪布」，就暫停對醫管局同大學嘅撥款。之後曾鈺成喺5月13號決定引用議事規則同埋依據兩條《基本法》條文作「剪布」，喺5月14號中止辯論同埋開始表決710項修訂。

第六次拉布係喺2014年5月。

由於香港特區政府立法會係唔完全民主選舉制度下產生，條例政策推出有時唔能夠表達市民訴求，拉布方法可算係民選議員抗爭手法嘅一種。

西班牙
加泰隆尼亞議會，反對獨立議員喺 2017年9月6號用咗十一個鐘頭阻撓獨立公投。

世界紀錄 
最長嘅拉布記錄係南韓反對派議員為阻延國會通過一項反恐法案，由2016年2月23號起拉布192個鐘頭，打破世界紀錄。

之前最長嘅拉布發言記錄係南卡羅萊納州參議員 Sen. Strom Thurmond 喺1957年8月嘅發言。因為佢反對公民權限制而唔停講咗24個鐘頭18分鐘。自從有咗終結辯論嘅規程後，喺1964年一班南部州份嘅參議員拖延一條有關公民權嘅法案辯論，一共拉布75個鐘。

長氣袋
 民怨

政治